ድርጅቱ ከ428 ሚሊየን ብር በላይ ከቡና ወጪ ንግድ ገቢ አገኘ
አዲስ አበባ፤ ነሐሴ 25\2005\ዋኢማ\ – የኢትዮጵያ እህል ንግድ ድርጅት በተጠናቀቀው የበጀት ዓመት ከቡና ወጪ ንግድ ከ428 ሚሊየን ብር በላይ ገቢ ማግኘቱን አስታወቀ፡፡የድርጅቱ ዋና ስራ አስኪያጅ አቶ ብርሃኔ ሀይሉ ለዋልታ ኢንፎርሜሽን ማዕከል እንደገለፁት፤ ድርጅቱ 428 ሚሊየን 27ሺ 894 ብር ገቢውን ያገኘው 68 ሺ 184 ኩንታል ቡና ወደ ተለያዩ የአለም ሀገራት በመላክ ነው፡፡የሽያጭ መጠኑ ከአምናው ተመሳሳይ ወቅት ጋር ሲነፃፀር በ34 በመቶ የዘንድሮው ብልጫ እንዳለው አቶ ብርሃኔ ተናግረዋል፡፡ድርጅቱ በተጠናቀቀው የበጀት ዓመት 120 ሺ ኩንታል ቡና በመላክ 830 ሚሊየን 663 ሺ 492 ብር ለማግኘት አቅዶ እንደነበር ጠቁመው፤ በተለያየ ምክንያት የታቀደውን ግብ ማሳካት እንዳልተቻለ ገልፀዋል፡፡ድርጅቱ በበጀት ዓመቱ ኤክስፖርት ካደረገው ቅባት እህል፣ የብርዕ፣ ጥራጥሬና ቡና  263 ሺ 334 ኩንታል 45 ሚሊየን 27 ሺ የአሜሪካን ዶላር ማግኘቱን ገልፀው፤ ይህም ከባለፈው የበጀት ዓመት ተመሳሳይ ወቅት ጋር ሲነፃፀር በ14 በመቶ ብልጫ እንዳለው አቶ ብርሃኔ መናገራቸውን ዋልታ ኢንፎርሜሽን ማዕከል ዘግቧል፡፡